## Carlos Mazón: “Ja hem concedit 27,8 milions d’euros a 589 pimes i comerços afectats per les riuades en el marc del pla Ara Empreses”

*** Recalca el suport “ferm i decidit” a les pimes i els autònoms i destaca que s’han anticipat 8 milions d’euros a aquells beneficiaris que van sol·licitar l’avançament d’este programa d’ajudes
* Recorda que el pla compta amb un pressupost de 127,4 milions d’euros amb l’objectiu de facilitar “la recuperació i renovació del teixit industrial i comercial afectat per les riuades”**

**Alaquàs.**

El president de la Generalitat, Carlos Mazón, ha assenyalat que IVACE+i ja ha concedit ajudes per valor de 27,8 milions d’euros a 589 empreses en el marc del pla Ara Empreses, “amb l’objectiu d’avançar en la recuperació i renovació del teixit industrial i comercial afectat per les riuades”.

Així ho ha traslladat el cap del Consell durant la seua visita a les instal·lacions de l’Agrupació Comarcal d’Empresaris d’Alaquàs (ACE-FIDES), a on ha valorat “la capacitat de les empreses per a continuar generant activitat econòmica i ocupació”.

El president ha detallat que fins ara el nombre de projectes per a establiments comercials, servicis i hostaleria ascendix a 416, amb una dotació de 15,8 milions d’euros, mentres que 173 iniciatives corresponen a empreses industrials per un valor de 12 milions d’euros.

En esta línia, Mazón ha explicat que “ja s’han anticipat 8 milions d’euros a les empreses que van sol·licitar un avançament del 50 % de l’ajuda d’este programa, amb l’objectiu d’agilitzar l’arribada de capital perquè puguen dur a terme els seus projectes”.

El pla Ara Empreses, amb un pressupost de 127,4 milions d’euros procedents al 100 % de fons de la Generalitat, es destina a cobrir els gastos d’adquisició, reparació o substitució de maquinària, adquisició de programari, reactivació de l’activitat, gastos de reparació, adaptació i millora d’instal·lacions, així com gastos d’auditoria de justificació.

En concret, el pressupost per a pimes industrials ascendix a 47,8 milions d’euros, mentres que el programa dirigit a empreses de comerç, hostaleria i servicis és de 79,6 milions d’euros.

La Generalitat està gestionant en este moment un total de 1.327 expedients d’este pla, al qual poden acollir-se les empreses damnificades per les inundacions fins al 24 de juliol.

El cap del Consell ha subratllat el compromís amb el teixit empresarial “des del minut u, perquè puguen iniciar la recuperació i reprendre la seua activitat”, al mateix temps que ha insistit en “el constant suport de la Generalitat amb noves iniciatives”.

Així, ha recordat la línia de 10 milions d’euros de fons propis de la Generalitat “per a impulsar la internacionalització de les empreses de les zones damnificades amb ajudes que poden arribar als 100.000 euros”. A través d’esta orde es proporciona suport a la participació en fires internacionals o missions comercials, o la contractació de personal qualificat per a executar el pla de promoció de l’empresa.

Mazón ha destacat l’aposta del Consell per implementar ajudes “àgils, sense burocràcia i efectives” per a fer costat a les empreses en la seua fase de reactivació econòmica.

En contraposició, ha lamentat la lentitud del Govern central en la tramitació d’ajudes. Així, ha fet referència al fet que el 60 % de les empreses afectades en les zones industrials per les riuades només hagen rebut un acompte de la indemnització del Consorci d’Assegurances, “la qual cosa posa en perill la seua viabilitat i compromet la recuperació econòmica”.

Fecha: 14/07/2025